LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VYRIAUSYBĖS 2004 M. BALANDŽIO 19 D. NUTARIMO NR. 451 „DĖL VALSTYBĖS INFORMACINIŲ SISTEMŲ STEIGIMO IR ĮTEISINIMO TAISYKLIŲ PATVIRTINIMO“ PAKEITIMO

2007 m. spalio 10 d. Nr. 1104

Vilnius

Lietuvos Respublikos Vyriausybė nutaria:

Pakeisti Valstybės informacinių sistemų steigimo ir įteisinimo taisykles, patvirtintas Lietuvos Respublikos Vyriausybės 2004 m. balandžio 19 d. nutarimu Nr. 451 „Dėl Valstybės informacinių sistemų steigimo ir įteisinimo taisyklių patvirtinimo“ (Žin., 2004, Nr. 58-2061), ir išdėstyti 6 punktą taip:

„6. Informacinės sistemos steigėjas, teikdamas derinti informacinės sistemos nuostatų projektą Vidaus reikalų ministerijai, kartu turi pateikti derinti ir informacinės sistemos duomenų saugos nuostatų projektą. Jeigu informacinės sistemos steigėjas yra patvirtinęs bendrus valdomų informacinių sistemų duomenų saugos nuostatus, Vidaus reikalų ministerijai pateikiamas derinti informacinės sistemos duomenų saugos nuostatų pakeitimo projektas. Informacinės sistemos duomenų saugos nuostatai ir kiti saugos dokumentai rengiami, derinami ir tvirtinami Bendrųjų elektroninės informacijos saugos valstybės institucijų ir įstaigų informacinėse sistemose reikalavimų, patvirtintų Lietuvos Respublikos Vyriausybės 1997 m. rugsėjo 4 d. nutarimu Nr. 952 (Žin., 1997, Nr. 83-2075; 2007, Nr. 49-1891), nustatyta tvarka.“

MINISTRAS PIRMININKAS	GEDIMINAS KIRKILAS

VIDAUS REIKALŲ MINISTRAS	RAIMONDAS ŠUKYS